CELEX: 62022TN0156
Language: el
Date: 2022-03-23 00:00:00
Title: Υπόθεση T-156/22: Προσφυγή της 23ης Μαρτίου 2022 — Hyundai Heavy Industries Holdings κατά Επιτροπής

23.5.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 207/44
            
         
      Προσφυγή της 23ης Μαρτίου 2022 — Hyundai Heavy Industries Holdings κατά Επιτροπής
      (Υπόθεση T-156/22)
      (2022/C 207/59)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Hyundai Heavy Industries Holdings Co. Ltd (Σεούλ, Νότια Κορέα) (εκπρόσωποι: S. Völcker, J. Ruiz Calzado, H. Armengod Suarez, J.-B. Douchy, δικηγόροι, και D. Little, Solicitor)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής της 13ης Ιανουαρίου 2022 στην υπόθεση M.9343 — Hyundai Heavy Industries Holdings / Daewoo Shipbuilding & Marine Engineering στο σύνολό της (στο εξής: προσβαλλόμενη απόφαση)· και
               
            
                  —
               
               
                  να καταδικάσει την Επιτροπή στα δικαστικά της έξοδα και στα δικαστικά έξοδα στα οποία υποβλήθηκε η προσφεύγουσα στην παρούσα διαδικασία.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται πλάνη περί το δίκαιο όσον αφορά την απόπειρα της Επιτροπής να αποδείξει τη δημιουργία δεσπόζουσας θέσης βασιζόμενη σε μια επί της ουσίας ανάλυση η οποία είναι άσχετη με το νομικό κριτήριο που σκοπεί να εφαρμόσει η προσβαλλόμενη απόφαση.
               
            
                  2.
               
               
                  Με τον δεύτερο λόγο προβάλλεται πλάνη περί το δίκαιο και πλάνη εκτιμήσεως καθώς και έλλειψη επαρκούς αιτιολογίας ως προς το συμπέρασμα της Επιτροπής ότι η επίμαχη πράξη θα δημιουργούσε δεσπόζουσα θέση δυνάμενη να οδηγήσει σε σημαντική παρακώλυση του αποτελεσματικού ανταγωνισμού στην εσωτερική αγορά καθόσον η Επιτροπή α) επικαλέστηκε τα μερίδια της αγοράς ως εκ πρώτης όψεως απόδειξη της δημιουργίας δεσπόζουσας θέσης παρά τα διαρκώς χαμηλά περιθώρια κέρδους, τη διαρθρωτική πλεονάζουσα παραγωγική ικανότητα και τη μη συχνή διεξαγωγή διαγωνισμών, β) δεν αναγνώρισε τις ανταγωνιστικές πιέσεις που ασκούνται από τους ανταγωνιστές και έσφαλε κατά την εκτίμηση της «νευραλγικής θέσης στην αγορά», γ) αγνόησε την προφανή αγοραστική δύναμη των πελατών σε μια αγορά που χαρακτηρίζεται από πλεονάζουσα παραγωγική ικανότητα και μη συχνούς διαγωνισμούς υψηλής αξίας, δ) δεν απέδειξε πώς η επίμαχη πράξη θα οδηγούσε σε σημαντική παρακώλυση του αποτελεσματικού ανταγωνισμού στην εσωτερική αγορά και ε) εκτίμησε εσφαλμένα το εύρος των πιθανών αποτελεσμάτων που θα προέκυπταν αν δεν πραγματοποιούνταν η επίμαχη πράξη.
               
            
                  3.
               
               
                  Με τον τρίτο λόγο προβάλλεται προσβολή των δικαιωμάτων άμυνας και του δικαιώματος χρηστής διοίκησης καθόσον η Επιτροπή δεν εξέδωσε συμπληρωματική ανακοίνωση αιτιάσεων προκειμένου να θεραπεύσει την ασάφεια ορισμένων βασικών πτυχών της ανακοίνωσης αιτιάσεων και βασίστηκε σε αποδεικτικά στοιχεία που δεν συμπεριέλαβε στην ανακοίνωση αιτιάσεων.
               
            
                  4.
               
               
                  Με τον τέταρτο λόγο προβάλλεται παράβαση του καθήκοντος επιμέλειας καθόσον πολλά από τα αποδεικτικά στοιχεία της ανακοίνωσης αιτιάσεων ήταν παρωχημένα κατά τη στιγμή που η Επιτροπή εξέδωσε την προσβαλλόμενη απόφασή της και καθόσον το θεσμικό αυτό όργανο δεν εξέτασε προσεκτικά και με αμεροληψία τα κρισιμότερα πραγματικά περιστατικά, προδικάζοντας το αποτέλεσμα της επίμαχης πράξης.